อะควา (ส่วนต่อประสานกับผู้ใช้)

อะควา () เป็นส่วนต่อประสานกราฟิกกับผู้ใช้ ภาษาการออกแบบ และธีมที่ใช้ในระบบปฏิบัติการของแอปเปิล เดิมมีพื้นฐานจากน้ำ โดยมีองค์ประกอบคล้ายหยดน้ำและการใช้ลูกเล่นสะท้อนแสงและความโปร่งใสอย่างอิสระ เป้าหมายของอะควาคือเพื่อ "นำสี ความลึก ความโปร่งใส และพื้นผิวที่ซับซ้อนมารวมเข้าด้วยกันเป็นส่วนต่อประสานที่น่าดึงดูดทางสายตา" ในโปรแกรมประยุกต์ของแมคโอเอส เมื่ออะควาเปิดตัวครั้งแรก สตีฟ จอบส์ได้กล่าวว่า "... มันดูเหมือนของเหลว หนึ่งในเป้าหมายของการออกแบบก็คือ เมื่อคุณเห็นมาแล้ว คุณจะอยากเลียมัน"

อะควาเปิดตัวครั้งแรกที่งานแมคเวิลด์คอนเฟอเรนซ์แอนด์เอกซ์โป 2000 ในซานฟรานซิสโก โดยปรากฏในผลิตภัณฑ์ที่วางจำหน่ายเป็นครั้งแรกในไอมูฟวี่เวอร์ชัน 2 ซึ่งเปิดตัวเมื่อเดือนกรกฎาคม ค.ศ. 2000 แล้วตามด้วยแมคโอเอสเท็น 10.0ในปีต่อมา อะควาเป็นส่วนต่อประสานผู้ใช้ตัวถัดจากแพลทินัมซึ่งใช้ในแมคโอเอส 8 แมคโอเอส 9 และแรปโซดีรุ่นนักพัฒนา (รวมถึงแมคโอเอสเท็นเซิร์ฟเวอร์ 1.2) แอปเปิลได้ปรับปรุงอะควาอย่างต่อเนื่องในระบบปฏิบัติการรุ่นต่อ ๆ มา รวมทั้งเพิ่มมาตรฐานการออกแบบสวิฟต์ยูไอและการรองรับภาษาสวิฟต์ให้กับส่วนต่อประสานของอะควา ใน ค.ศ. 2025 แอปเปิลได้เปิดตัวมาตรฐานการออกแบบใหม่ในทุกแพลตฟอร์มของตนเอง ซึ่งเรียกว่าลิควิดกลาส ที่ได้รับแรงบันดาลใจโดยเฉพาะจากอะควารุ่นเก่า

อ้างอิง

หมวดหมู่:ซอฟต์แวร์ในปี พ.ศ. 2543
หมวดหมู่:ส่วนต่อประสานกราฟิกกับผู้ใช้
หมวดหมู่:ส่วนต่อประสานกราฟิกกับผู้ใช้ของแมคโอเอส
หมวดหมู่:ชุดเครื่องมือวิจิต